பகைவனுக் கருள்வாய் - ஏனைய கவிதைகள்

பகைவனுக் கருள்வாய் - நன்னெஞ்சே 
 பகைவனுக் கருள்வாய் 
 புகைநடுவினில் தீயிருப்பதைப் 
 பூமியிற் கண்டோமே - நன்னெஞ்சே 
 பூமியிற் கண்டோமே. 
 பகைநடுவினில் அன்புரு வானநம் 
 பரமன் வாழ்கின்றான் - நன்னெஞ்சே 
 பரமன் வாழ்கின்றான். (பகைவனுக்) 
 சிப்பியிலே நல்ல முத்து விளைந்திடுஞ் 
 செய்தி யறியாயோ - நன்னெஞ்சே 
 குப்பையிலே மலர் கொஞ்சுங் குருக்கத்திக் 
 கொடிவள ராதோ? - நன்னெஞ்சே (பகைவனுக்) 
 உள்ள நிறைவிலொர் கள்ளம் புகுந்திடில் 
 உள்ள நிறைவாமோ? - நன்னெஞ்சே 
 தெள்ளிய தேனிலொர் சிறிது நஞ்சையும் 
 சேர்த்தபின் தேனாமோ - நன்னெஞ்சே (பகைவனுக்) 
 வாழ்வை நினைத்தபின் தாழ்வை நினைப்பது 
 வாழ்வுக்கு நேராமோ? - நன்னெஞ்சே 
 தாழ்வு பிறர்க்கெண்ணத் தானழி வானென்ற 
 சாத்திரங் கேளாயோ? - நன்னெஞ்சே (பகைவனுக்) 
 போருக்கு வந்தங் கெதிர்த்த கவுரவர் 
 போலுவந் தானுமவன் - நன்னெஞ்சே 
 நேருக் கருச்சுனன் தேரிற் கசைகொண்டு 
 நின்றதுங் கண்ண னன்றோ? - நன்னெஞ்சே (பகைவனுக்) 
 தின்ன வரும்புலி தன்னையு மன்பொடு 
 சிந்தையிற் போற்றிடுவாய் - நன்னெஞ்சே 
 அன்னை பராசக்தி யவ்வுரு வாயினன் 
 அவளைக் கும்பிடுவாய் - நன்னெஞ்சே (பகைவனுக்) 
 பகைவனுக் கருள்வாய் - நன்னெஞ்சே 
 பகைவனுக் கருள்வாய் 
 புகைநடுவினில் தீயிருப்பதைப் 
 பூமியிற் கண்டோமே - நன்னெஞ்சே 
 பூமியிற் கண்டோமே. 
 பகைநடுவினில் அன்புரு வானநம் 
 பரமன் வாழ்கின்றான் - நன்னெஞ்சே 
 பரமன் வாழ்கின்றான். (பகைவனுக்) 
 சிப்பியிலே நல்ல முத்து விளைந்திடுஞ் 
 செய்தி யறியாயோ - நன்னெஞ்சே 
 குப்பையிலே மலர் கொஞ்சுங் குருக்கத்திக் 
 கொடிவள ராதோ? - நன்னெஞ்சே (பகைவனுக்) 
 உள்ள நிறைவிலொர் கள்ளம் புகுந்திடில் 
 உள்ள நிறைவாமோ? - நன்னெஞ்சே 
 தெள்ளிய தேனிலொர் சிறிது நஞ்சையும் 
 சேர்த்தபின் தேனாமோ - நன்னெஞ்சே (பகைவனுக்) 
 வாழ்வை நினைத்தபின் தாழ்வை நினைப்பது 
 வாழ்வுக்கு நேராமோ? - நன்னெஞ்சே 
 தாழ்வு பிறர்க்கெண்ணத் தானழி வானென்ற 
 சாத்திரங் கேளாயோ? - நன்னெஞ்சே (பகைவனுக்) 
 போருக்கு வந்தங் கெதிர்த்த கவுரவர் 
 போலுவந் தானுமவன் - நன்னெஞ்சே 
 நேருக் கருச்சுனன் தேரிற் கசைகொண்டு 
 நின்றதுங் கண்ண னன்றோ? - நன்னெஞ்சே (பகைவனுக்) 
 தின்ன வரும்புலி தன்னையு மன்பொடு 
 சிந்தையிற் போற்றிடுவாய் - நன்னெஞ்சே 
 அன்னை பராசக்தி யவ்வுரு வாயினன் 
 அவளைக் கும்பிடுவாய் - நன்னெஞ்சே (பகைவனுக்)